Pia Christmas-Møller (KF), 2001-05-29:
Jeg skal ikke gentage fru Eva Kjer Hansens meget minutiøse gennemgang af de mange, mange kritikpunkter, som gør sig gældende i forhold til dette lovforslag.
Jeg vil indskrænke mig til at sige, at arbejdsministeren byder sig selv hård konkurrence, når det drejer sig om at præstere lavest mulig lovkvalitet og det oven i købet i en tid, hvor både Folketingets Præsidium og andre lægger megen vægt på at styrke lovkvaliteten.
Men dette forslag såvel som det foregående er virkelig i særklasse, når det drejer sig om makværk.
Det bliver rædselsfuldt for virksomhederne at skulle administrere den lovgivning, arbejdsministeren er på vej med.
Arbejdsministeren har forsøgt at imødekomme kritikken noget, men det har indskrænket sig til nogle ganske få ord i lovbemærkningerne og nogle mundtlige sætninger her fra Folketingets talerstol.
Jeg har gang på gang efterlyst en klar melding fra arbejdsministeren om, at ingen virksomheder, som tilmelder sig LetLøn, kan blive stillet over for yderligere krav om at skulle afgive oplysninger eller udarbejde statistik.
Det har jeg bedt arbejdsministeren om at give mig på skrift.
Det er ikke lykkedes.
Det andet, jeg har bedt arbejdsministeren om at bekræfte skriftligt,
er, at ingen virksomheder kan blive stillet over for krav, som er mere vidtgående end de krav, man stiller til LetLøn.
Også dette krav har jeg bedt om at få skriftligt honoreret.
Det er ikke lykkedes.
Så det nytter ikke noget, at regeringen siger, at dette forslag ikke vil kollidere med både projektet LetLøn og intentionerne bag projektet LetLøn, som jo i virkeligheden handlede om at prøve at afbureaukratisere forholdene for virksomhederne.
Fru Eva Kjer Hansen har fuldstændig ret, når hun beskriver forløbet omkring lovforslagets behandling.
Det er blevet mere og mere tvivlsomt, hvad der egentlig bliver det retlige grundlag, hvis tingene vedtages, sådan som de foreligger på nuværende tidspunkt.
Alene lønbegrebet svæver frit i vinden.
Ingen ved præcist, hvad det er for et krav, arbejdsministeren vil stille virksomhederne over for.
Der er mange, mange kritikpunkter.
Et selvstændigt kritikpunkt er, at vi først her efter betænkningsafgivelse har modtaget testpanelets svar på forslaget.
Testpanelet er dybt bekymret.
Det kan vi læse af det svar, vi har modtaget
her til morgen.
Det er igen et eksempel på, hvordan man med megen iver forsøger at undgå at sikre lovkvaliteten.
Jeg synes, det er trist.
Jeg synes, det er sørgeligt, at arbejdsministeren tilsyneladende har et flertal bag den meget, meget ringe lovgivning, man nu er i færd med at ekspedere igennem inden sommerferien.
Hvis man ville gøre virksomhederne og lovkvaliteten en tjeneste, så udskød man simpelt hen hele lovforslagets behandling til efter sommerferien, indtil man fik tilfredsstillende, enslydende og entydige svar på de meget afgørende spørgsmål, som stadig væk er ubesvarede.
Jeg skal sige om den afgivne betænkning, at der også for Det Konservative Folkepartis vedkommende er sket en fejl.
Det Konservative Folkeparti ønsker at stemme blankt til CD's ændringsforslag.
Jeg forstår også, at CD ønsker, at det skal ske vederlagsfrit for virksomhederne.
Udestående problemer er for os, at det ikke tydeligt af ændringsforslaget fremgår, at Danmarks Statistik ikke skal afholde denne udgift ud af de løbende driftsbudgetter, men skal holdes skadesløs af staten.
Det andet, der er et problem for os, er, om vi kan være helt sikre på, at Danmarks Statistik rent faktisk vil kunne løse statistikopgaven.
Vi frygter altså, at vi også ad den vej vil kunne risikere at komme i en situation, hvor virksomhederne efterfølgende vil blive afkrævet yderligere bureaukrati.
Det korte af det lange er, at dette forslag er noget makværk fra A til Z.
Det er et forslag, som forøger virksomhedernes administrative byrder i en grad, som ingen i dette øjeblik overhovedet har overblik over.
Lovforslaget har gennemgået en politisk proces, som er
alt andet end tilfredsstillende.
Så ja, vil jeg sige til arbejdsministeren, her er endnu et 00 for lovkvaliteten.